ዶክተር መረራ ያቀረቧቸው መቃወሚያዎች ውድቅ ተደረጉ
ዶክተር መረራ ጉዲና የተመሰረተውን ክስ ተከትሎ ያቀረቧቸው መቃወሚያዎች ውድቅ ተደረጉ።የፌደራል ከፍተኛ ፍርድ ቤት ልደታ ምድብ 19ኛ የወንጀል ችሎት ተከሳሽ ያቀረቧቸው መቃወሚያዎች አብዛኞቹ ከማስረጃ መስማት በፊት የሚቀርቡ አይደሉም በሚል ነው ብይኑን የሰጠው።ዶክተር መረራ ጉዲናን ጨምሮ ዶክተር ብርሃኑ ነጋ፣ ጃዋር መሃመድ እንዲሁም ኢሳት እና የኦሮሞ ሚዲያ ኔትወርክ ላይ በአንድ መዝገብ ክስ መመስረቱ ይታወሳል።ተከሳሾቹ ከ1ኛ ተከሳሽ ዶክተር መረራ ጉዲና ውጭ እስካሁን ሊቀርቡ አልቻሉም።ይሁንና በችሎት ተገኝተው ክሱ የተነበበላቸው 1ኛ ተከሳሽ የቀረበባቸው ክስ ላይ መቃወሚያ አቅርበዋል።ተከሳሾቹ ሁከትና ብጥብጥ ለማነሳሳት በጋራ ሆነው ከ2008 ጀምሮ የተለያዩ እንቅስቃሴዎችን በማድረግ በንብረት እና በሰው ላይ ጉዳት እንዲደርስ ምክንያት ሆነዋል ይላል ክሱ።በዚህ ክስ ላይም ዶክተር መረራ መቃወሚያ አቅርበው የነበረ ሲሆን፥ በክሱ ላይ በተጠቀሰባቸው አስቸኳይ ጊዜ አዋጁን መተላለፍ በሚለው መቃወሚያ ማቅረባቸው አይዘነጋም።ዶክተር መረራ ካቀረቧቸው መቃወሚያዎች ላይ የፌዴራሉ ከፍተኛ ፍርድ ቤት ልደታ ምድብ 19ኛ የወንጀል ችሎት የአቃቤ ህግ እና የተከሳሽን ክርክር መርምሮ ነው ዛሬ ብይን የሰጠው።“ክሴ ከተጠቀሱት ሌሎች አራት ተከሳሾች ጋር ሊታይ አይገባም፤ የእኔ የህጋዊ የፖለቲካ ፓርቲ ሊቀመንበርነት ከእነሱ አላማ እና አፈፃፀም ጋር የማይገናኝ በመሆኑ ክሱ ሊነጠል ይገባል” የሚል መቃወሚያ ነው ዶክተር መረራ ያቀረቡት።ችሎቱ ክሱ የቀረበው በጋራ ድርጊቱን መፈፀማቸውን የገለፀ እና በሂደቱም ሁሉም ተከሳሾች ከፍርድ በፊት ከወንጀል ነፃ የመሆናቸው መብት የተጠበቀ ስለሆነ የቀረበው መቃወሚያ ተቀባይነት የለውም ብሏል።“በቤልጂየም ብራሰልስ ለህዝባዊ ስራ ነው የሄድኩት፤ የአስቸኳይ ጊዜ አዋጁን የሚፃረር አይደለም” ተብሎ የቀረበው መቃወሚያ ደግሞ ከማስረጃ መስማት በኋላ የሚቀርብ እንጂ ማስረጃ ባልተሰማበት ሁኔታ መቃወሚያ ሆኖ ሊቀርብ እንደማይችል ችሎቱ በብይኑ አስቀምጧል።“በአማራ እና ኦሮሚያ ክልሎች አንዳንድ አካባቢዎች ለተነሱ ሁከቶች ተጠያቂው እኔ አይደለሁም፤ በኢሳትም ሆነ በኦሮሞ ሚዲያ ኔትወርክ ቴሌቪዥን የሁከት ጥሪን የሚመለከት ቃለ ምልልስ አላደረግኩም” የሚሉ መቃወሚያዎችም ቀርበው ነበር።ችሎቱ ተጠቅሰው የቀረቡት መቃወሚያዎች ክሱ እንዲቋረጥ የሚያስችሉ አይደሉም፤ ሊቀርቡ የሚገባውም ከማስረጃ በኋላ በሚኖረው ክርክር ነው ሲል ውድቅ አድርጎታል።በዚህም ለሐምሌ 25 ቀን 2009 ዓ.ም ተለዋጭ ቀጠሮ ሰጥቷል-(ኤፍ.ቢ.ሲ)። 